„Az év múzeuma 2011” pályázat

A Pulszky Társaság – Magyar Múzeumi Egyesület, az ICOM Magyar Nemzeti Bizottsága, az NEFMI Közgyűjteményi Főosztálya és a Magyar Nemzeti Múzeum az NKA Múzeumi Szakmai Kollégiumának támogatásával meghirdeti „Az év múzeuma 2011” pályázatot.

A díj célja:

„Az év múzeuma” kitüntető címet és díjat elnyert intézménynek szakmai rangot adni további munkájához, valamint országos nyilvánosságot biztosítani számára. A kiírók olyan intézményeket kívánnak elismerésben részesíteni, melyek kitűnnek komplex muzeológiai teljesítményükkel, a kiállítások témaválasztásának újszerűségével, mindehhez eredeti megoldásokat alkalmaznak, biztosítják a kulturális javak széleskörű hozzáférhetőségét és látogatóbarát szemléletet tanúsítanak.

„Az év múzeuma” címre pályázhat minden működési engedéllyel rendelkező muzeális intézmény. A cím és a vele járó díj két kategóriában adható:

· országos múzeumok és megyei múzeumi igazgatóságok, 

· megyei múzeumi szervezetek tagmúzeumai, települési önkormányzati és egyéb fenntartású (egyházi, alapítványi, üzemi, magán stb.) múzeumok, muzeális intézmények.

Nem pályázhatnak az utóbbi három évben fődíjat nyert intézmények.

Az elbírálás alapja az intézmény előző évi munkájának komplex megítélése, ezen túl valamely szakmai területen megfogható kiemelkedő teljesítménye. A bírálók a korábbi évek (maximum öt év) eredményeit figyelembe véve, a szakmai koncepciók (átfogó múzeumi stratégia, szerzeményezési-, állományvédelmi-, kiállítási-, múzeumpedagógiai- és PR-tervek) minőségére, megvalósulására tekintettel értékelnek. Fontos elbírálási szempont a költséghatékonyság, az adottságok, lehetőségek legteljesebb kiaknázásának igénye, és a muzeális intézmény profiljának megfelelő eredmények társadalmi hasznosulása. 

A bírálat elsődleges szempontja, hogy minden pályázó intézményt önmagához viszonyítva, az elmúlt két esztendőben elért fejlődését tekintve értékelnek! 

A pályázat beadása:
A pályázati kiírás és adatlap letölthető a Pulszky Társaság – Magyar Múzeumi Egyesület honlapjáról (www.pulszky.hu).
A pályázónak össze kell foglalnia az intézmény adott évi tevékenységét, és a kitöltött adatlappal együtt nyomtatott és elektronikus formában (minimum 6, maximum 12 oldal terjedelemben, 12-es betűméret, 1,5 sortáv mellékletek nélkül; mellékletekkel együtt maximum 20 oldal) beküldeni az alábbi címre: 

Pulszky Társaság 
a Magyar Műszaki és Közlekedési Múzeum címén
1146 Budapest, Városligeti krt. 11. 


A borítékra kérjük, írják rá továbbá: „Az év múzeuma 2011”.
Kérjük, vegyék tekintetbe „Az év múzeuma 2011” pályázat alaki ajánlását, amit csatolunk a kiíráshoz!

Figyelem! A pályázatokat és az adatlapot Word dokumentumként e-mail útján is kérjük benyújtani a következő e-mail címre: pulszky+ekm@gmail.com 
Beadási határidő: 2012. február 20.
Az eredményhirdetésre a 2012. évi Múzeumok Majálisának megnyitóján kerül sor.
